আইনি পরামর্শ নিচ্ছি, ‘চাকরিহারা’দের পাশে রাজ্য

কলকাতা: সুপ্রিম কোর্টের নির্দেশে চাকরিহারা (SSC Jobless Teachers) প্রায় ২৬ হাজার। ‘দাগি অযোগ্য’দের তালিকাও প্রকাশ করেছে স্কুল সার্ভিস কমিশন। এ বার কলকাতার ধনধান্য প্রেক্ষাগৃহ থেকে অযোগ্যদের পাশে দাঁড়ানোর বার্তা দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)। মুখ্যমন্ত্রী জানালেন, শিক্ষকের চাকরি ফিরিয়ে দিতে না পারলেও তাঁদের জন্য বিকল্প চাকরির ব্যবস্থা করবেন। যাতে তাঁরা অন্তত গ্রুপ সি-র চাকরি পান।

ধনধান্য প্রেক্ষাগৃহে শিক্ষাক্ষেত্রে বিশেষ অবদানের জন্য রাজ্য সরকারের তরফে দেওয়া হয়েছে শিক্ষারত্ন সম্মান। সংবর্ধনা দেওয়া হয়েছে ২০২৫ সালের কৃতী ছাত্রছাত্রীদেরও। সেখানেই উপস্থিত ছিলেন মুখ্যমন্ত্রী মমতা। সেরা স্কুলগুলির হাতে পুরষ্কার তুলে দেওয়ার পর বক্তৃতা করেন মমতা। বক্তৃতায় উঠে আসে শিক্ষাক্ষেত্রে কর্মীনিয়োগ থেকে বৃত্তি, স্কুলছুট থেকে এসএসসি প্রসঙ্গ। মমতা বলেন, ‘‘আমাদের শিক্ষক পদে এখনও মোট ৫৬ হাজার শূন্যপদ রয়েছে। এর মধ্যে ৩৫,৭২৬টি পদের জন্য বিজ্ঞাপন প্রকাশিত হয়েছে। আরও ২১ হাজার পদ খালি রয়েছে। আমরা নিয়োগ করতে চাই। কিন্তু আইনের জটিলতায় তা হচ্ছে না।

আরও পড়ুন:বিধানসভায় কথা বললে এঁরা কথা বলতে দিচ্ছে না, বিস্ফোরক মমতা

বৃহস্পতিবার শিক্ষক দিবসের অনুষ্ঠানে বক্তব্য রাখতে গিয়ে মুখ্যমন্ত্রী মমতা বন্দ্যোপাধ্যায় জানালেন, ”এটা খুবই দুর্ভাগ্যজনক যে এতদিন স্কুলে পড়ানোর পরও কয়েকজন আদালতের নির্দেশে ‘অযোগ্য’ বলে প্রতিপন্ন হয়েছে। ‘বেচারা’, যাঁরা এতদিন স্কুলে পড়ানোর পরও অযোগ্য বলে প্রতিপন্ন হয়েছে আদালতের নির্দেশে, তাঁদের পাশে রাজ্য সরকার আইনিভাবে থাকছে। আমাদের সরকার মানবিক। স্কুল শিক্ষক না হলেও গ্রুপ সি পদে যদি চাকরি পান তাঁরা, সেজন্য আইনি পরামর্শ নেওয়া হচ্ছে।”মমতা বন্দ্যোপাধ্যায় জানান, যাঁরা যোগ্য তাঁদের জন্য প্রক্রিয়া শুরু হয়ে গিয়েছে। তিনি বলেন, “যার যা বয়স তাঁরা তাতে অ্যাপ্লাই করতে পারবে। আমরা তাঁদের অ্যাডভান্টেজ দিয়েছি, পরীক্ষা দিয়ে তাতে যোগ্যরা স্বমহিমায় ফিরে আসতে পারে।২-৩ মাসের মধ্যে নিয়োগ প্রক্রিয়া শেষ হবে। এরপর গ্রুপ সি, ডি-র প্রক্রিয়া শুরু হবে। যাঁরা ১০-১২ বছর চাকরি করেছে, তাদের বয়স পেরিয়ে গিয়েছে, তাদের কনসিডার করা হবে।”

অন্য খবর দেখুন